มอบโฉนดที่ดินให้ประชาชนจังหวัดน่านกว่า 2,000 แปลง ลดความเหลื่อมล้ำให้ประชาชน
นายนิพนธ์ บุญญามณี รัฐมนตรีช่วยว่าการกระทรวงมหาดไทย มอบโฉนดที่ดินให้แก่ประชาชนตามโครงการมอบโฉนดที่ดินทั่วไทย นำสุขคลายทุกข์ให้ประชาชน ที่ตำบลไชยสถาน (วัดต้นแก้ว) อำเภอเมืองน่าน จังหวัดน่าน โดยได้มอบหมายให้ศูนย์อำนวยการเดินสำรวจออกโฉนดที่ดินจังหวัดดำเนินการตามแผนปฏิบัติการเดินสำรวจออกโฉนดที่ดินให้เป็นมาตรฐานเดียวกัน ซึ่งครั้งนี้เป็นการมอบโฉนดที่ดินให้แก่ประชาชนที่ได้ดำเนินการเดินสำรวจแล้วเสร็จของจังหวัดน่าน จำนวนทั้งสิ้น 2,300 แปลง และมีตัวแทนประชาชนในพื้นที่หมู่ที่ 1 ตำบลไชยสถาน อำเภอเมืองน่าน จังหวัดน่าน มารับมอบ จำนวน 50 แปลง และมอบโฉนดที่ดินถึงที่บ้านเรือนประชาชนที่เป็นผู้สูงอายุอีกจำนวน 10 แปลง นายนิพนธ์ กล่าวว่า รัฐบาลตระหนักและให้ความสำคัญกับประชาชนทุกคน โดยมุ่งเน้นเรื่องการลดความเหลื่อมล้ำให้ประชาชน ทำให้ประชาชนมีเอกสารสิทธิ์ที่เป็นโฉนดที่ดินมีหลักประกันในชีวิตและมีชีวิตความเป็นอยู่ที่ดีขึ้น กรมที่ดิน กระทรวงมหาดไทย เร่งรัดการทำงานเพื่อแก้ไขปัญหาความเดือดร้อนของประชาชนที่ยังไม่มีเอกสารสิทธิ์ในที่ดินอย่างต่อเนื่อง โดยการออกโฉนดที่ดินที่ได้รับจากทางราชการเป็นเอกสารสิทธิ์นี้สามารถนำไปสร้างงาน สร้างรายได้และเกิดแรงจูงใจที่จะพัฒนาที่ดินเพื่อเพิ่มผลผลิต สร้างรายได้และยกระดับคุณภาพชีวิต ขอให้ประชาชนที่ได้รับโฉนดที่ดินอย่านำไปจำหน่าย จ่าย โอน โดยไม่จำเป็นสำหรับจังหวัดน่านมีเป้าหมายในการมอบโฉนด ทั้งหมด 2,142 แปลง มอบโฉนดในพื้นที่จังหวัดน่านไปแล้วจำนวน 2,363 แปลง โดยในพื้นที่ตำบลไชยสถาน อำเภอเมืองน่าน จังหวัดน่าน จำนวน 560 แปลง ซึ่งโฉนดที่ดินที่มอบวันนี้ (21 ส.ค.64) เป็นโฉนดที่ดิน ที่ได้ดำเนินการในพื้นที่ตำบลไชยสถาน อำเภอเมืองน่าน จำนวน 50 แปลง ซึ่งศูนย์อำนวยการเดินสำรวจฯ ได้รับความร่วมมือในการปฏิบัติงานจากกำนัน ผู้ใหญ่บ้าน และองค์กรปกครองส่วนท้องถิ่นในพื้นที่เป็นอย่างดี